পরকালের প্রতি ঈমান আনার মর্মকথা হলো- পরকাল বা পারলৌকিক জীবন সম্পর্কে পবিত্র কোরআন ও হাদিসে রসুলে যা যা উল্লিখিত হয়েছে, সবকিছুর প্রতি বিশ্বাস স্থাপন করা। কবরের জীবন, কবরের আজাব ও নেয়ামত, পুনরুত্থান, হাশর-নশর, আমলনামা, হিসাব, মিজান, হাউজে কাউছার, পুলসিরাত, শাফাআত, জান্নাত-জাহান্নামসহ পারলৌকিক জীবন সম্পর্কে শুদ্ধ বর্ণনায় যত আলোচনা রয়েছে সব কিছুকে পূর্ণভাবে বিশ্বাস করার নামই ঈমান। পবিত্র কোরআনে আল্লাহ মহান ইরশাদ করেছেন, যারা ঈমান এনেছে আল্লাহ ও আখেরাতের দিনের প্রতি এবং নেক কাজ করেছে। তাদের জন্য রয়েছে তাদের রবের কাছে তাদের প্রতিদান। আর তাদের কোনো ভয় নেই এবং তারা দুঃখিতও হবে না (সুরা বাকারা, আয়াত-৬২)।